CVO-Skool Moot – alweer die wenners | Die Vryburger
Van ‘n klein nederige begin 13 maande gelede, tot ‘n wenspan met 13
blokfluitspelers, wat deel van Sentraal-Transvaal se kultuurspan vorm en wat
die BCVO se Kultuurbeker vanjaar – in 2013 gewen het!
Dit het alles ‘n jaar gelede begin, met ‘n klein groepie van 5 leerlinge in
juf Maatje de Klerk se klas. Elke kind het met ‘n blokfluit in die hand
uitgesien na Woensdae se blokfluitlesse met dr. Sanderi Oosthuysen en Mnr
Nico Pienaar. Nico is vanjaar ‘n finale jaar B.Mus student aan TUKS, met
blokfluit as hoofinstrument. Dr. Sanderi Oosthuysen het ook in haar
voorgraadse B.Mus (Ed) studies aan KOVSIES, blokfluit as hoofinstrument,
klavier en dwarsfluit as 2de instrument bestudeer. Sy is die eerste student
aan die musiekdepartement van KOVSIES (1980’s) wat blokfluit as
hoofinstrument bestudeer het. Hul passie vir die blokfluit maak van Dr.
Sanderi en Nico ‘n gedugte span blokfluitkundiges, wat graag hul kennis van
musiek en spesifiek van die blokfluite en ensemblespel deel en oordra.
Spoedig het die kinders se entoesiasme so versprei en vanjaar sien die hele
skool nou uit na Woensdae en hul blokfluitklasse. Hier word saam musiek
gespeel, en elke kind leer ook die basiese musiekteorie beginsels, sodat hul
musiek kan lees, speel en skryf. Daar is spoedig 2 blokfluit ensembles
(junior en senior) ingeskryf vir die interskole kultuurfees van die BCVO,
waar die leerders ‘n A en A+ ontvang het. So het die Senior Blokfluit
Ensemble ook aan die Streek Kultuurfees deelgeneem, waar hul as medalje
wenners bekroon is. Hul is ook as een van 13 items gekies om deel te vorm
van die Sentraal-Transvaal span wat by die Nasionale Kultuurfees in Brakpan
op 24 Augustus 2013 opgetree het. Hierdie blokfluit- en marimba wenspan met
13 lede was deel van die Nasionale Kultuur wenners van 2013!
Lede van die blokfluitensemble onder die leiding van dr.Sanderi Oosthuysen
is: Nelius Kemp, Henrico Oosthuizen, Shane Coetzee, Leri Martin, Bernard
Coetzee, Luane Kemp, Armin Nel, Emil Oettle, Heinrich Schillack, Jaco Breed,
Madelaine Greyling, Jean-Jacques Jansen van Vuuren, Kenneth McNear.
Die Blokfluit Ensemble’s – beide die junior en senior groep het opgetree by
die APK se Melkkosaand op 2 Augustus 2013. Dit was ‘n wonderlike geleentheid
waar daar hande uitgereik is tussen die CVO Moot skool en die APK Moot. Die
Susterskring van die APK het melkkos, varsgebakte brood en tuisgemaakte
konfyt uit die boonste rakke gehaal, en die leerlinge van die CVO Moot het
aan die geleentheid ‘n musikale klank gebied.
Dr Sanderi Oosthuysen.
2 thoughts on “CVO-Skool Moot – alweer die wenners”
nelius January 16, 2014 at 7:18 pm
hello juffrouens ek mis julle dit was lekker by die skool maar nou moet ek ggan gaan met my lewe groete aan juffrou R Kemm liefde nelius
DuP du Plessis January 17, 2014 at 8:12 am
Goeiedag aan CVO-Skool Moot,
Daar is min goed so aangenaam, as om te verneem waar die Boerejeug presteer en uitstyg bo die algemene wanorde in die land. Baie geluk met julle prestasies en hou aan om so mooi op die volkskultuur-akker te woeker.
Mooi so Nelius, al gaan jy in die toekoms op ander plekke aan met jou lewe, onthou net al die mooi en goeie dinge wat jy geleer het as deel van jou eie volk.